LIETUVOS RESPUBLIKOS SPECIALIŲJŲ TYRIMŲ TARNYBA

Lietuvos Respublikos

Vyriausybės kanceliarijai

El. paštas LRVkanceliarija@lrv.lt

Lietuvos Respublikos ūkio ministerijai

El. paštas kanc@ukmin.lt

ANTIKORUPCINIO VERTINIMO IŠVADA

DĖL KANDIDATŲ Į VALSTYBĖS IR SAVIVALDYBĖS ĮMONIŲ VALDYBAS PARINKIMO TVARKOS

2015 m. liepos 20 d. Nr. 4-01-5270

Vadovaudamiesi Lietuvos Respublikos korupcijos prevencijos įstatymo 8 straipsnio nuostatomis savo iniciatyva atlikome Kandidatų į valstybės įmonės ir savivaldybės įmonės (toliau – įmonės) valdybą parinkimo tvarkos aprašo, patvirtinto Lietuvos Respublikos Vyriausybės 2015 m. birželio 17 d. nutarimu Nr. 631 (toliau – Kandidatų į įmonių valdybas parinkimo tvarka) antikorupcinį vertinimą.

Atliekant antikorupcinį vertinimą nustatyta, kad Kandidatų į įmonių valdybas parinkimo tvarka nustato atrankos į įmonių valdybų narius organizavimą ir vykdymą, atrankos komisijos veiklos principus. Taip pat nustatyta, kad ši tvarka reglamentuoja atrankos komisijos sudėties sudarymą, kuri vykdys pretendentų atrankas tik į valstybės įmonės valdybas. Teisinis reguliavimas savivaldybėms leidžia pačioms nustatyti atrankos į savivaldybės įmonių valdybas komisijos sudėties sudarymą, tačiau savivaldybių sudaryta atrankos komisija turi atrinkinėti kandidatus į savivaldybės įmonių valdybų narius pagal šią tvarką. Šis teisės aktas priimtas įgyvendinant Lietuvos Respublikos valstybės ir savivaldybės įmonių įstatymo Nr. I-722 10 straipsnio 8 dalies nuostatas.

Atlikę antikorupcinį vertinimą nenustatėme, kad šio teisės akto nuostatos tiesiogiai sudarytų tiesiogines sąlygas korupcijai pasireikšti, tačiau atsižvelgdami į tai, kad nesuformuota šio teisės akto įgyvendinimo praktika dėl neseniai įsigaliojusių nuostatų, ir siekdami teisinio reguliavimo aiškumo ir atrankos į įmonių valdybas proceso skaidrumo teikiame pastabas ir pasiūlymus:

1. Dėl atrankos į valstybės įmonės valdybas komisijos (toliau – atrankos komisija) sudėties.

Pagal nustatytą teisinį reguliavimą nustatyta, kad kandidatų atranką vykdys valstybės įmonės savininko teises ir pareigas įgyvendinančios institucijos (toliau – institucija) vadovo sprendimu sudaryta komisija, kurios sudėtį sudarys šios institucijos paskirti 3 nariai ir Ministro Pirmininko, finansų ir ūkio ministrų ir valdymo koordinavimo centro teikimu ūkio ministro patvirtinti 4 nuolatiniai nariai. Taip pat ūkio ministras tvirtina pakaitinių 4 narių sąrašą, kurie dalyvaus atrankos komisijoje negalint dalyvauti nuolatiniams nariams. Iš teisinio reguliavimo neaišku, iš kokių asmenų (fizinių, juridinių ar valstybės tarnautojų) parenkami nuolatiniai ir pakaitiniai komisijos nariai, taip pat neaiškus ir jų apmokėjimo klausimas, jeigu tai ne valstybės tarnautojas. Taip pat neaišku, kiek metų iš eilės gali būti skiriami į atrankos komisijos nuolatinius ir pakaitinius narius tie patys asmenys, vykdantys pretendentų atrankas į valstybės įmonių valdybas. Manome, kad dalyvavimo tų pačių asmenų atrankos komisijoje ilgą nenutrūkstamą laiką ribojimas yra viena iš apsaugos priemonių, mažinančių korupcijos pasireiškimo tikimybę, todėl siūlome nustatyti maksimalų terminą, per kurį tas pats asmuo skiriamas į atrankos komisiją. Taip pat siūlome nustatyti kokius asmenis ir iš kokių institucijų, įstaigų ar įmonių galima teikti skirti į atrankos komisiją ir jų (jei jie ne valstybės tarnautojai) apmokėjimo tvarką.

2. Dėl sudarytos atrankos komisijos personalinės sudėties viešinimo.

Nustatyta, kad Lietuvos Respublikos ūkio ministro 2015 m. liepos 1 d. įsakymu Nr. 4-4251 Prieiga per internetą: https://www.e-tar.lt/portal/lt/legalAct/a94d89a0207d11e5b336e9064144f02a. patvirtintas sudarytų nuolatinių ir pakaitinių narių atrankos komisijos sąrašas paskelbtas viešai Teisės aktų registre. Teisinis reguliavimas nenustato pareigos viešai skelbti institucijos paskirtų narių sąrašą, todėl siekdami atrankos komisijos veiklos viešumo, siūlome viešai skelbti institucijos svetainėje šios komisijos personalinę sudėtį.

3. Dėl kandidatų atrankos į valstybės įmonių valdybą eigos.

Pagal nustatytą teisinį reguliavimą institucijos ar savivaldybės administracijos direktoriaus sprendimu atrankoje į įmonių valdybas gali dalyvauti atrankos komisijos patarėjai (toliau – patarėjai), kurie atrankos komisijos leidimu atrankos metu kandidatams gali pateikti klausimus. Teisinis reguliavimas neatskleidžia atvejų, kuriems esant patarėjai gali užduoti klausimus pretendentams, neaišku, ar pateikus klausimus vienam pretendentui, klausimai pateikiami ir kitiems atrankoje dalyvaujantiems pretendentams. Taip pat neatskleista leidimo patarėjui pateikti klausimą pretendentams suteikimo tvarka (ar kiekvieną kartą atrankos komisija balsuoja patarėjui panorėjus pateikti klausimą pretendentui, ar jei pakviestas dalyvauti į atranką patarėjas, komisijos balsavimo būdu priima sprendimą visos atrankos metu leisti patarėjui kilus klausimui pateikti jį pretendentui kiekvienu atveju nesuteikiant leidimo ir t.t.). Pažymėtina, kad nenustatyta atrankos komisijos priimamų sprendimų apskundimo tvarka ir terminai, taip pat nenustatyta, kas atsako už šio teisės akto nuostatų įgyvendinimą. Siekdami teisinio reguliavimo aiškumo ir vienodų atrankos procedūros vykdymo visiems dalyvaujantiems pretendentams, siūlome nustatyti detalesnę patarėjų klausimų pateikimo tvarką, taip pat apsvarstyti galimybę dėl atrankos komisijos priimamų sprendimų apskundimo tvarkos ir terminų ir už pažeistų teisės akto nuostatų atsakomybės nustatymo.

Prašome per tris mėnesius nuo antikorupcinio vertinimo išvados gavimo dienos informuoti STT, kaip buvo atsižvelgta ar neatsižvelgta į antikorupcinio vertinimo išvadoje pateiktus pasiūlymus. Atsakymą prašome paskelbti per Lietuvos Respublikos Seimo teisės aktų informacinę sistemą ir susieti su šia antikorupcinio vertinimo išvada.

Direktoriaus pavaduotojas Romas Zienka

Olga Meškienė, tel. (8 706) 63 347, el. p. olga.meskiene@stt.lt